C 493/16
EL
Επίσημη Εφημερίδα της Ευρωπαϊκής Ένωσης
27.12.2022
Τρίτη 7 Ιουνίου 2022
και την Κυπριακή Δημοκρατία· επαναβεβαιώνει το δικαίωμα της Κυπριακής Δημοκρατίας να συνάπτει διμερείς συμφωνίες για την ΑΟΖ της και να εξερευνά και να εκμεταλλεύεται τους φυσικούς της πόρους σε πλήρη συμμόρφωση με το διεθνές δίκαιο· θεωρεί λυπηρό το γεγονός ότι δεν έχει ανακληθεί ακόμη η απειλή του casus belli που κήρυξε η Μεγάλη Τουρκική Εθνοσυνέλευση κατά της Ελλάδας το 1995· χαιρετίζει τη συνέχιση των διερευνητικών συνομιλιών μεταξύ Ελλάδας και Τουρκίας, οι οποίες επιδιώκουν να αντιμετωπίσουν την οριοθέτηση της υφαλοκρηπίδας και της ΑΟΖ σύμφωνα με το διεθνές δίκαιο· επαναλαμβάνει την έκκλησή του προς την τουρκική κυβέρνηση να υπογράψει και να κυρώσει τη Σύμβαση των Ηνωμένων Εθνών για το Δίκαιο της Θάλασσας, η οποία αποτελεί μέρος του κεκτημένου της Ευρωπαϊκής Ένωσης· υποστηρίζει την πρόσκληση της Κυπριακής Δημοκρατίας προς την Τουρκία να διαπραγματευτεί καλόπιστα τη θαλάσσια οριοθέτηση μεταξύ των οικείων ακτογραμμών τους ή να προσφύγει στο Διεθνές Δικαστήριο, και καλεί την Τουρκία να αποδεχτεί την πρόσκληση της Κύπρου· χαιρετίζει τη συμβολή της Τουρκίας στην ασφάλεια του εφοδιασμού με φυσικό αέριο μέσω της σύνδεσης του Trans-Anatolian Pipeline (TANAP) με τον ολοκληρωμένο διαδριατικό αγωγό (TAP)· επαναλαμβάνει την υποστήριξή του στην πρόταση του Ευρωπαϊκού Συμβουλίου για πολυμερή διάσκεψη σχετικά με την Ανατολική Μεσόγειο και υπογραμμίζει ότι η Πράσινη Συμφωνία και η ενεργειακή μετάβαση θα μπορούσαν να προσφέρουν σημαντικές ευκαιρίες για την επίτευξη συνεργατικών, βιώσιμων και συμπεριληπτικών ενεργειακών λύσεων στην Ανατολική Μεσόγειο· ζητεί να μετατραπεί η Ανατολική Μεσόγειος σε πραγματικό καταλύτη στην εξωτερική διάσταση της Πράσινης Συμφωνίας·
44. εκφράζει τη λύπη του για το γεγονός ότι το Κυπριακό παραμένει ανεπίλυτο και τονίζει ότι μια λύση σύμφωνα με τα σχετικά ψηφίσματα του Συμβουλίου Ασφαλείας του ΟΗΕ και εντός του συμφωνηθέντος πλαισίου θα έχει θετικό αντίκτυπο στις σχέσεις της Τουρκίας με την ΕΕ· επαναβεβαιώνει ρητά την άποψή του ότι η μόνη βιώσιμη λύση στο κυπριακό ζήτημα είναι μια δίκαιη, συνολική και βιώσιμη διευθέτηση, συμπεριλαμβανομένων των εξωτερικών πτυχών της, στο πλαίσιο του ΟΗΕ, με βάση μια δικοινοτική, διζωνική ομοσπονδία με ενιαία διεθνή νομική προσωπικότητα, ενιαία κυριαρχία, ενιαία ιθαγένεια και πολιτική ισότητα, όπως ορίζεται στις σχετικές αποφάσεις του Συμβουλίου Ασφαλείας των Ηνωμένων Εθνών, σύμφωνα με το διεθνές δίκαιο και με βάση τον σεβασμό των αρχών στις οποίες εδράζεται η Ένωση· εκφράζει αποδοκιμασία για το γεγονός ότι η τουρκική κυβέρνηση έχει εγκαταλείψει τη συμφωνηθείσα βάση της λύσης και το πλαίσιο των Ηνωμένων Εθνών, υποστηρίζοντας μόνη τη λύση των δύο κρατών στην Κύπρο· καλεί την Τουρκία να εγκαταλείψει αυτή την απαράδεκτη πρόταση για μια λύση δύο κρατών· καλεί περαιτέρω την Τουρκία να αποσύρει τα στρατεύματά της από την Κύπρο και να απόσχει από κάθε μονομερή ενέργεια που θα εδραίωνε τη μόνιμη διαίρεση της νήσου, όπως επίσης να απόσχει από ενέργειες που αλλοιώνουν τη δημογραφική ισορροπία· καταδικάζει την υπογραφή του λεγόμενου οικονομικού και χρηματοδοτικού πρωτοκόλλου μεταξύ της Τουρκίας και των μη ελεγχόμενων από την κυβέρνηση περιοχών της Κύπρου· καταδικάζει το γεγονός ότι η Τουρκία εξακολουθεί να παραβιάζει τα ψηφίσματα 550(1984) και 789(1992) του Συμβουλίου Ασφαλείας των Ηνωμένων Εθνών, τα οποία καλούν την Τουρκία να παραδώσει την περιοχή των Βαρωσίων στους νόμιμους κατοίκους της υπό την προσωρινή διοίκηση του ΟΗΕ, υποστηρίζοντας το άνοιγμα της πόλης των Βαρωσίων στο κοινό· θεωρεί ότι η κίνηση αυτή υπονομεύει την αμοιβαία εμπιστοσύνη και, κατά συνέπεια, την προοπτική επανέναρξης των άμεσων συνομιλιών για μια συνολική λύση του κυπριακού προβλήματος· εκφράζει, στο πλαίσιο αυτό, σοβαρή ανησυχία για τις πρόσφατες, νέες παράνομες δραστηριότητες στην περιφραγμένη περιοχή των Βαρωσίων για το άνοιγμα ενός νέου τμήματος της παραλίας, καθώς και για την πρόσφατη υπογραφή του προαναφερόμενου «οικονομικού και χρηματοδοτικού πρωτοκόλλου», μέσω του οποίου η Τουρκία θα χρηματοδοτεί έργα για την ανοικοδόμηση των Βαρωσίων· καλεί την τουρκική κυβέρνηση να επανέλθει στον διάλογο με βάση τη μορφή του ΟΗΕ, που αποτελεί τη μόνη βιώσιμη πορεία προς τη συμφιλίωση· ζητεί την επανέναρξη των διαπραγματεύσεων για την επανένωση της Κύπρου υπό την αιγίδα του Γενικού Γραμματέα του ΟΗΕ το συντομότερο δυνατό, από το σημείο στο οποίο είχαν διακοπεί στο Κραν Μοντανά το 2017· επαναλαμβάνει την έκκλησή του προς την Τουρκία να εκπληρώσει την υποχρέωσή της για πλήρη και χωρίς διακρίσεις εφαρμογή του πρόσθετου πρωτοκόλλου της συμφωνίας της Άγκυρας έναντι όλων των κρατών μελών, συμπεριλαμβανομένης της Κυπριακής Δημοκρατίας· εκφράζει την λύπη του για το γεγονός ότι η Τουρκία δεν έχει ακόμη σημειώσει πρόοδο προς την κατεύθυνση της εξομάλυνσης των σχέσεών της με την Κυπριακή Δημοκρατία· υπογραμμίζει το γεγονός ότι η συνεργασία παραμένει απαραίτητη σε τομείς όπως η δικαιοσύνη και οι εσωτερικές υποθέσεις, όπως επίσης η αεροπορική νομοθεσία και οι επικοινωνίες εναέριας κυκλοφορίας με όλα τα κράτη μέλη της ΕΕ, συμπεριλαμβανομένης της Κυπριακής Δημοκρατίας·
45. καλεί την Τουρκία να παράσχει στην τουρκοκυπριακή κοινότητα τον απαραίτητο χώρο, προκειμένου να ενεργήσει σύμφωνα με τον ρόλο της ως νόμιμης κοινότητας του νησιού, δικαίωμα που διασφαλίζεται από το Σύνταγμα της Κυπριακής Δημοκρατίας· καλεί την Επιτροπή να εντείνει τις προσπάθειές της για συνεργασία με την τουρκοκυπριακή κοινότητα υπενθυμίζοντας ότι η θέση της είναι στην Ευρωπαϊκή Ένωση· καλεί όλα τα εμπλεκόμενα μέρη να επιδείξουν μια πιο θαρραλέα προσέγγιση για την προσέγγιση των κοινοτήτων· τονίζει την ανάγκη εφαρμογής του κεκτημένου της ΕΕ σε ολόκληρο το νησί μετά τη συνολική επίλυση του κυπριακού προβλήματος και επισημαίνει, εν τω μεταξύ, ότι η Κυπριακή Δημοκρατία είναι υπεύθυνη για την εντατικοποίηση των προσπαθειών της με σκοπό τη διευκόλυνση της συνεργασίας των Τουρκοκυπρίων με την ΕΕ· επαινεί το σημαντικό έργο της Δικοινοτικής Επιτροπής Αγνοουμένων (CMP) και επαναλαμβάνει την εκτίμησή της για το γεγονός ότι, μετά τη χειρότερη φάση της πανδημίας, η Τουρκία παρέχει σταδιακά στην CMP εκ νέου πρόσβαση στους σχετικούς χώρους, συμπεριλαμβανομένων των στρατιωτικών περιοχών· καλεί την Τουρκία να εντείνει τις προσπάθειές της για την παροχή κρίσιμων πληροφοριών από τα στρατιωτικά αρχεία της, καθώς και για την πρόσβαση σε μάρτυρες σε κλειστές περιοχές· καλεί την Τουρκία να συνεργαστεί με τους αρμόδιους διεθνείς οργανισμούς, ιδίως με το Συμβούλιο της Ευρώπης, για την πρόληψη και την καταπολέμηση της παράνομης διακίνησης και της σκόπιμης καταστροφής της πολιτιστικής κληρονομιάς·